เช้านี้ค่าฝุ่นกรุงเทพมหานครและปริมณฑลยังน่าห่วงเพิ่มขึ้นเกินเกณฑ์ 55 พื้นที่ ขณะที่ภาคเหนือค่าฝุ่น ยังเกินในระดับสีแดงบริเวณตำบลจองคำ
เช้านี้ค่าฝุ่นกรุงเทพมหานครและปริมณฑลยังน่าห่วงเพิ่มขึ้นเกินเกณฑ์ 55 พื้นที่ ขณะที่ภาคเหนือค่าฝุ่น ยังเกินในระดับสีแดงบริเวณตำบลจองคำ                นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 24 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 49 - 71 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นทุกพื้นที่จากเมื่อวานนี้ 23 กุมภาพันธ์ 2563 เกินเกณฑ์มาตรฐานที่กำหนดในระดับสีส้ม 55 พื้นที่ โดยมีค่าฝุ่นสูงสุด 5 พื้นที่ บริเวณตำบลอ้อมน้อย อำเภอกระทุ่มแบน จังหวัดสมุทรสาคร  ตำบลปากน้ำ อำเภอเมือง จังหวัดสมุทรปราการ  เขตคลองสามวา  ตำบลบางเสาธง อำเภอบางเสาธง จังหวัดสมุทรปราการ เขตหลักสี่ และเขตคลองเตย เนื่องจากมีลมสงบถึงลมอ่อนในหลายพื้นที่ ทำให้ฝุ่นละอองกระจายตัวได้ไม่ดีและเกิดการสะสมเพิ่มขึ้นหลายพื้นที่ ประกอบกับ สภาพการจราจรหนาแน่นและติดขัดสะสมในหลายเส้นทางตั้งแต่ช่วงค่ำเมื่อวานจนถึงขณะนี้ โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 24 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 36 - 132 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 47 - 144 ไมโครกรัมต่อลูกบาศก์เมตร ภาพรวมแนวโน้มค่าฝุ่นละอองลดลงเล็กน้อยบางพื้นที่จากเมื่อวานนี้ 23 กุมภาพันธ์ 2563 โดยค่าฝุ่น PM 2.5 และ PM 10 ยังอยู่ในระดับสีแดงบริเวณ ตำบลจองคำ อำเภอเมือง จังหวัดแม่ฮ่องสอน และมีอยู่ในระดับสีส้มอีก 3 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362